1. Ftit jiem ilu waqafna sabiex infakkru l-Jum tal-Memorja, ix-Shoah. Niftakru f'dak li ħutna Lhud għaddew minnu tul l-aħħar gwerra dinjija. Għax it-trapass taż-żmien ma għandu, bla ebda mod, inessina minn dak li seħħ fil-kampijiet ta' konċentrament nażisti varji. Għax għalkemm għal certi eventi tad-dinja iservi biex inessi, ifejjaq u jirrikonċilja, dan ma jistax jgħodd għal dan il-ġenoċidju. 2. L-atroċitajiet, is-sistema djabolika li biha sitt miljun persuna nqatlu, ma jistgħux ma jżommuniex nieqfu u nifhmu kemm iż-żerriegħa tax-xenofobija, tar-razziżmu u anti-semitiżmu hija sterili u perikoluża. Dak li ġara fil-Ġermanja u fl-Italja huma eżempji ta' kif popli twajba, ħawtiela, onesti bi prinċipji ta' rettitudni, jispiċċaw jinħakmu minn mexxejja populisti, minn persuni fuq il-lemin estrem u japprovaw dak li ma għandhomx. Sfortunatament diversi nħakmu minn dan. 3. Hemm żerriegħa ta' ħażen, li tinżera' proprju minn punti żgħar, diskors żejjed, aġir żbaljat li jnibbet iktar il-quddiem l-irwiefen tal-mibgħeda. Għalhekk, kull soċjetà demokratika għandha tibni fiha l-bilanċ bejn id-dritt tal-libertà tal-espressjoni u, fuq in-naħa l-oġra, l-penalizzazzjoni ta' diskors li jsir biex isaħħan, ixewwex jew jinkoraġġixxi bnedmin oħra biex jaġixxu b'mod żbaljat fil-konfront ta' minoranzi. Il-libertà tal-espressjoni hija dritt li kollha għandna, però m'għandniex nużawha sabiex inkabbru mibgħeda kontra dawk li mhumiex parti mis-sewwa. Bħalma anqas ma għandna nippermettu li jsir diskors żbaljat fil-konfront tar-reliġjon. 4. Hemm f'dan il-bżonn dejjem ta' informazjoni u edukazzjoni. Ħidma li l-midja f'pajjiżna hemm bżonn li tagħmel. L-ewwel, b'iktar dokumentarji, diskussjonijiet u analiżi ta' dak li seħħ taħt in-nażiżmu u l-faxxiżmu ta' kemm kienu verament żbaljati u li ma għandhomx jiġu ripetuti. Għax hemm bżonn li jiġu preżentati l-fatti b'mod ċar u li ma jħallix dubju f'ras ċerti nies li jitħawdu jew jinħakmu minn falsitajiet. 5. It-tieni, li nibdew naraw iktar awto-dixxiplina u kontroll minn min jikteb u jirrapporta sabiex ma nagħmlux minn argument żbaljat wieħed li jista' jkollu xi bażi, sempliċement għax għandna bżonn inbiegħu. Il-liġijiet tagħna huma mekkaniżmu ta' kontroll legali, biss huwa ferm iktar indikat li min juża d-dritt li jesprimi ruħu, ma jisparlax. Iż-żerriegħa tal-mibgħeda razzjali trid tiġi miżmuma milli tieħu n-nifs, inkella tattakka d-demokrazija. Għax huwa fl-interess tagħna li nkomplu ngawdu u nħaddmu l-mekkaniżmi kostituzzjonali li għandna mingħajr ma nitilfuhom. L-esperjenza tat-Tieni Gwerra Mondjali għandha tfakkarna li d-diskors intolleranti ġieb fix-xejn id-demokrazija, qered diversi ħajjiet u ġieb miegħu straġi sħiħa. 6. Li nfakkru x-Shoah huwa essenzjali sabiex nifhmu dak li għaddew minnu ħutna l-Lhud, però wkoll sabiex nifhmu x'inhuma l-elementi essenzjali ta' sistema demokratika b'saħħitha. Essenzjali u attwali anki llum li nkunu magħquda kontra dan l-aġir anti-uman li jiżra' biss il-banalità tal-ħażen. Għax għalkemm għadew is-snin għandna xorta obbligu morali u legali li nkomplu nfakkru. Jekk irridu iktar sewwa u verità rridu niftakru li kull ġurnata hija Jum il-Memorja.
Kull ġurnata hija Jum il-Memorja